ALLES FIETS: Byt vas en word nooit afgegooi uit 'n bondel nie.
Byt vas en word nooit afgegooi uit 'n bondel nie.
Meeste van ons word op een of ander stadium afgegooi van 'n bondel af en net om by te bly by die bondel raak 'n baie moeilike, hardwerkende proses. As jy slim ry kan jy maklik saam met groepe ry wat sterker as jy is, en behoort jy maklik by die bondel te bly en heel moontlik kort voor lank die pas aan te gee aan die voorpunt van die sterker bondels. Deur hierdie volgende paar wenke te volg behoort jy volgende keer nie so maklik afgegooi te word uit 'n bondel uit nie.
Werk in klein groepies. Waarskynlik waar jy die maklikste afgegooi gaan word van 'n bondel af, is net nadat dit jou beurt was om voor te werk. Wat gewoonlik gebeur is dat jou bene bietjie moeg is na die harde werk voor aan die bondel en dan sodra jou beurt klaar is en jy agter toe beweeg om bietjie te gaan rus kan jy nie meer by die groep bly as hulle die pas so bietjie lig nie, en dus val jy agter die bondel af. Om dit te voorkom moet jy bietjie slimmer voor aan die bondel werk om sodoende jou bene te spaar. As dit jou beurt is om voor te werk, gee eerder vier harde trappe en dan weer twee ligte trappe terwyl jy 'n konstante spoed hou. 'n Goeie wenk is ook dat as julle teen 'n bult uitry, probeer eerder voor werk totdat julle bo oor die bult gaan as om in die middel van die bult op te hou werk. Laat die bondel eerder jou jou pas volg as wat jy gaan sukkel om by te bly by 'n pas wat vir jou ongemaklik is.
Sukkel jy op Klimme? As klimme nie jou sterkpunt is nie en jy word geduurig afgegooi op bulte, is jou eerste stap om jou energie nie te mors nie en dit te probeer spaar waar ook al moontlik. Probeer om die klimme wat kom aan die voorpunt van die groep te begin en ry 'n konstante pas wat vir jou gemaklik is. As jou tydsberekening goed is, behoort jy stadig na agter van die bondel te beweeg en naby aan die agterkant van die bondel bo oor die klim te gaan. Sodoende sal die bondel jou nie volgende keer so maklik afgooi op 'n bult nie.
Op aanvalle. As jy sukkel om by te bly sodra die bondel 'n paar aanvalle loots, maar jy kan 'n redelike konstante hoe pas hou moet jy net slimmer ry. Probeer eerder die pas lig sodat te hoog is dat die ander ryers in die bondel afgesit gaan word om aanvalle te loots en eerder gaan probeer om by jou te bly.
Groot, vinnige bondels. Die spoed verander gedurig in groot, vinnige bondels wat dit dikwels moeilik maak om vas te byt aan die agterkant van die groot bondels. In hierdie tipe groepe waar die spoed die heeltyd verander gebeur daar gereeld na agter 'n sweepslag effek. Die beste plek om te wees is in die voorste derde van so 'n bondel. Dit verg nogals groot moeite om daar te bly, want hierdie groot bondels is gewoonlik 'n groot klomp lywe wat stoei om op die selfde plek in die bondel te ry. Dit is nogmaals 'n baie beter plek om te wees as agter in die bondel waar jy die heeltyd gesweepslag gaan word.
In 'n bondel wat te vinnig ry. Baie mense wil graag by die bondel bly saam met wie hy oor die eerste bult gegaan het, maar die pas van die bondel is dood eenvoudig te vinnig vir hom en dus word hy maklik afgegooi aan die agterkant van die bondel. Die beste manier om te vermy dat jy afgegooi word van die agterkant van 'n bondel wat te vinnig vir jou ry is om te leer hoe om goed agter ander fietsryers te ry sodat hulle die wind namens jou breek en dit makliker maak om by te bly in die bondel. Dit hang af van watter kant af die wind waai wat gaan bepaal in watter posisie jy agter die ander fietsryer gaan ry. Partykeer is die beste plek om te wees nie noodwendig reg agter hom nie, maar wel skuins agter hom. Jy sal sommer vinnig agter kom waar die beste plek vir jou gaan wees om te ry. –Alles Fiets-